Mmamalome, dilo tse tsa segompieno tsa boFacebook, My Space, Twitter le bo Whats Up di sentse bokamoso jwa ga ngwanake ka jaana a lebetse gotlhelele ka tiro ya sekole. Dilo tse o di simolotse ngogola fela fa a simolola mophato wa ntlha. Tiro ya gagwe e ne ya wela tlase, mme ka mosetsanyana wa teng a le bofitlha go tsere nako gore re lemoge gore matsapa di a tsaya kae. Bomogolwe ka le bone ba na le boitemogelo jwa bone boFacebook bao, ba ne ba lemoga fa a nna fela a le mo go tsone dilo tse tsa ditsala le nako e dithuto di a bong di tsweletse. Se se ngomolang pelo ke gore le mogala wa letheka ga ke a o mo rekela. Ke lekile go bua le setlogolo sa gago mo ke setseng ke tsholeditse diatla. Ke solofela fa kgakololo ya gago e le yone e tlaa ntswang thuso ka go lebega barutabana ba reteletswe.